عوام 2000

File:2000s decade montage3.png|من لفوق علّيسر، ف تيجاه الضورة د الساعة: لمركز التجاري لعالمي شاعلة فيه لعافية، و تمتال لحرية ف **[[هجمات 11 شتنبر ف ميريكان|لهجمات لإرهابية د 11 شتنبر 2001]]**؛ ل**[[يورو]]** ولّا صولدي ديال لإتحاد لؤروپي ف 2002؛ تمتال ديال صدام حسين كيطيّحوه متضاهرين ف لوقت ديال **[[لحرب د لعراق]]** ف 2003؛ عساكريا ميريكانيين غاديين ل هيليكوپطير د لارمي ف أفغانستان ف السياق ديال **[[لحرب على لإرهاب]]**؛ السيتات ديال **[[صوشل ميديا|الصوشل ميديا]]** نتاشرو ف لعالم؛ عسكري شينوي كيشوف ف تيران محتاضن لألعاب لؤلامپية د الصيف 2008 ف پيكين؛ أكبر **[[لأزمة لقتيصادية د 2007-2008|أزمة قتيصادية]]** من لكساد لكبير ضربات لعالم ف 2008؛ **[[زلزال و تسونامي لموحيط لهندي 2004|زلزال و تسونامي]]** ف لموحيط لهندي لي قتلو كتر من 230.000 واحد|335px|thumb
rect 1 1 234 178 هجمات 11 شتنبر ف ميريكان
rect 236 1 371 178 يورو
rect 374 1 495 90 91 181 لحرب د لعراق
rect 244 181 366 326 369 181 495 لحرب على لإرهاب
rect 327 330 494 486 صوشل ميديا
rect 165 330 324 487 لألعاب لؤلامپية د پيكين 2008
rect 1 331 163 487 الركود لإقتصادي لكبير
rect 3 181 241 327 زلزال و تسونامي لموحيط لهندي 2004
desc bottom-left


**عوام 2000** ؤلا **عقد 2000** ؤلا **لألفينات** هوّ عقد ديال الزمان بدا ف 1 يناير 2000 و سالا ف 31 دجنبر 2009.

ف هاد لعقد، تولدو 1,35 مليار د لباشار، و ماتو علاين 550 مليون واحد. التعداد د بنادم فوق لأرض داز من 6,1 ل 6,9 مليار.

## قتيصاد

هاد لعقد بدا ب تطور قتيصادي كبير ف أسيا، كيما كان متوقع، بحال ف الشينوا و لهند. التطور لقتيصادي الزربان ديال شي بلدان نامية، لي قلّصات لفرق بينها و بين لبلدان لمتقدّمة، نتجات عليه سياسة حيمائية لي طلّعات لأتمنة د الطاقة و لماكلة معا اللخر د هاد لعقد. لأزمة د السكنى و لكريديات ف لميريكان تاهيّ تسببات ف لأزمة لقتيصادية د 2007-2008.

## لأنتيرنيت

لاكصي ل لأنتيرنيت نتاشر بزاف ف عقد عوام 2000، و النسبة د الناس ف لعالم لي كيخدّموه دازت من 6,7% ل 25,7%. هادشي سرّع لعولامة و التواصل بين بنادم ف لعالم كامل. السيتات د الصوشل ميديا (التواصل لإجتماعي) بانو كا طاريقة جديدة د التواصل معا لحباب و الصحاب و لپارطاج د لمحتوى، و تا لملاقية معا صحاب جداد. تال يونيو 2009، كان مايسپيس أكتر سيت د الصوشل ميديا ف شعبيتو ف لميريكان، ملي فيسبوك فاتو ب عدد لخدايميا لميريكانيين. لإيميل زاد نتاشر ك وسيلة د التواصل، و خدا لبلاصة د لبوسطة ب عتيبارو الطاريقة لمفضلة عند الناس ف تبادل لبريّات و لميصاجات. سيتات بحال ڭووڭل، يوتيوب و ويكيپيديا بانو و شدو بلاصتهوم من بين 10 د السيتات اللولين ف شعبيتهوم. ف 2008، أمازون خدا بلاصت إيباي ب عتيبارو أكبر سيت د لبيع و الشرا ف أنتيرنيت. ياهو بقى شاد لبلاصة اللولة كا أكتر سيت كيتزار ف لعقد كامل.

## السياسة

لحرب على لإرهاب و لحرب ف أفغانيستان بداو من مور لهجمات لإرهابية د 11 شتنبر 2001. ف 2002، تأسسات لمحكامة الجنائية الدولية. ف 2003، لميريكان و لحولافا ديالها دارو جتياح عسكاري ف لعراق باش يطيّحو النضام ديال حزب لبعت و صدام حسين. ف هاد لعقد بزاف د الجماعات لي تابعة ل لقاعدة ؤلا عندها نفس التوجهات، دارو هجومات إرهابية، بحال ف تفرڭيعات د كازا 2003، تفرڭيعات د إسطنبول 2003، تفرڭيعات د مدريد 2004، و تفرڭيعات د لندن 2005. كاينين حروب خرين لي سالاو ف هاد لعقد، بحال لحرب د لكونڭو التانية (سالات ف 2003)، لي كانت أميت صراع مسلّح من لحرب لعالمية الجاوجة، لحرب لأهلية د دزاير، لحرب لأهلية د أنڭولا، و غيرهوم. حروب خرين لي بداو كاين منهوم تمرد لحوتيين ف ليامان، و لحرب على لاضروڭ ف لمكسيك.

## لبيئة

التبدال د لكليما *climate change* ولّا من أهم لأجوندات ف هاد لعقد. من بين أميت لكوارت لي طراو فيه كاين إعصار نارڭيس ف ميانمار، زلازل طراو ف پاكيستان ف 2005 و ف الشينوا ف 2008، و أميت كاريتة طبيعية ديال لقرن 21 لي هيّ زلزال و تسونامي لموحيط لهندي 2004 لي ماتو بسبابهوم كتر من 230.000 واحد.

## السينيما

لبون و لإنتشار ديال التصاور لمولّدين ب لورديناتور خلقو إمكانيات جديدة ف السينيما، سيرتو ملي بان و تّشهر لفيلم شريك *Shrek*. لأنيمي توسعات لقاعدة د لمتابعين ديالو برا الجاپون، بعدما خرج ف 2001 فيلم لمخطوفة د سين و تشيهيرو () ؤلا ب ختيصار *لمخطوفة Spirited away* ديال ستوديو ڭيبلي لي تّشهر بزاف. فيلم أڤاطار لي خرج ف دجنبر 2009، كان أكتر فيلم ف لمداخيل ف السينيما ف هاد لعقد و بشكل عام تال ليوم. أفلام وتائقية بحال سوپر سايز مي و بوراط كانو مشهورين ف عقد عوام 2000. فارنهايت 9/11 ديال مايكل مور لي خرج ف 2004 هوّ أكتر فيلم وتائقي ف لمداخيل ف التاريخ. التفراج ف لأفلام ف أنتيرنيت كبرات الشعبية ديالو ف هاد لعقد.

## اللوعاب د التيليجو

لكونصولات د لوعاب التيليجو لي بانو ف هاد لعقد، كاين منهوم پلييستيشن 2، إكس بوكس، ڭيم كيوب، وي، پلييستيشن 3 و إكس بوكس 360. ف لكونصولات پورطابل كانلقاو ڭيم بوي أدڤانس، نينتاندو دي إس، و پليستييشن پورطابل. أكتر لعبة تباعت ف هاد لعقد كانت وي سپورتس، و نيو سوپر ماريو بروص. كانت أكتر وحدة تباعت ف اللوعاب پورطابل.

## لأداب

ف لكتوبا و الروايات، كانت النڭليزية دجي كي رولينڭ أكتر كاتبة ؤلا كاتب ربحات من لمبيعات د لكتوبا ديالها، و بشكل خاص من السيرية د هاري پوطر. رولينڭ كانت أول ملايري ؤلا ملايرية لي خدات التروة ديالها ب لكتوبا، وخا مابقاتش ملايرية مدة طويلة حيت عطات أغلبية د فلوسها ل لخيريات. أكتر كتاب تباع كان لكوض د داڤينتشي *The Da Vinci Code* ديال لكاتب لميريكاني دان براون.

## لمزيكة

ف لمزيكة، مجلة بيلبورد عتابرات إمينيم لموسيقي د لعقد.

## شوف تا
* ليستة د لعقود، لقرون، و لألفيات

### كرونولوجيا
مقالات د لعقد د 2000:

## مصادر


تصنيف:لقرن 21
تصنيف:مقالات فيها مصدر و 3000 بايت
تصنيف:مقالات زادهوم داريجابوت
تصنيف:لقرن 20
تصنيف:تاريخ ديال دابا